paragraph_text: Laboratorijski dnevnik je dokument o obavljenoj vježbi tj. pokusima ili postupcima koji se izvode u laboratoriju. On se ocjenjuje i ostaje učeniku/studentu kao podsjetnik o postupku rada i postignutim rezultatima. Prema podacima učenik/student uočava prednosti ili nedostatke pojedinih metoda koje se koriste u kemiji. Dnevnik je najčešće bilježnice formata A4. Na vanjskoj stranici (koricama) piše se tiskanim slovima ime i prezime učenika, te razred/grupa. Sadržaj vježbe se piše na desnoj stranici kemijskom olovkom čitko i uredno. Lijeva stranica služi za eventualne ispravke i nadopune gradiva i teksta. Dnevnik se piše za vrijeme izvođenja vježbe jer se naknadno mogu zaboraviti podaci s kojima se radilo.